open-index/open-wikipedia-markdown huggingface dataset:
OneRepublic

**OneRepublic** on yhdysvaltalainen Coloradossa vuonna 2003 perustettu poprock-yhtye. Ennen levytyssopimusta yhtye saavutti suosiota MySpacessa. OneRepublic on kertonut saaneensa vaikutteita musiikkiinsa U2- ja The Beatles -yhtyeiltä.

Vuonna 2007 OneRepublic julkaisi esikoisalbuminsa, *[[Dreaming Out Loud]]in*. Yhtyeen ensimmäinen single, ”Apologize”, saavutti suuren suosion ympäri maailmaa. Kappale pääsi singlelistojen kärkeen yhteensä 16 eri maassa, ja sai myös Grammy-ehdokkuuden. *Dreaming Out Loud* sai Yhdysvalloissa platinalevyn. Myös toinen studioalbumi, vuonna 2009 julkaistu *[[Waking Up]]*, menestyi hyvin. Albumilta julkaistiin yhteensä neljä singleä, joista ”All the Right Moves” ja ”Good Life” olivat suosituimmat.

Kolmas studioalbumi, *[[Native]]*, oli yhtyeen ensimmäinen Billboard 200 -albumilistan kymmenen parhaan joukkoon päässyt albumi. Sen toisesta singlejulkaisusta, ”Counting Stars” -kappaleesta, tuli yhtyeen menestynein single ”Apologizen” jälkeen.

## Diskografia

### Albumit
* *[[Dreaming Out Loud]]* (2007)
* *[[Waking Up]]* (2009)
* *[[Native]]* (2013)
* *[[Oh My My]]* (2016)
* *[[Human (OneRepublicin albumi)|Human]]* (2021)

## Jäsenet
* Ryan Tedder – laulu, kitara, piano
* Zach Filkins – kitara
* Eddie Fisher – rummut, lyömäsoittimet
* Brent Kutzle – bassokitara, sello
* Drew Brown – kitara, koskettimet

## Lähteet

## Aiheesta muualla
* Viralliset sivut
Tess Mattisson

**Tess Mattisson** (s. 13. tammikuuta 1978, Tukholma) on ruotsalainen laulaja ja La Cream -yhtyeen solisti. Hän on vaikuttanut myös yhtyeissä Rob'n'Raz, Dr. Alban, Basic Element ja Drömhus. .

## Diskografia

### Albumit
* *One Love To Justify* (2000)

### Singlet
**One Love* (2000)
**Viva L'amor* (2000)
**Justify My Love*( 2000)
**The Second You Sleep* (2000)
* *Breathless* (2005)
* *The Second You Sleep* (2005)
Orotina

**Orotina** on Costa Rican Alajuelan maakunnassa sijaitsevan Orotinan kantonin pääkaupunki. Orotinan pinta-ala on 19,99 km² ja asukasluku 10&nbsp;017 henkeä.

Kaupunki sijaitsee 229 metriä merenpinnan yläpuolella, suhteellisen tasaisella alueella Costa Rican  vuoristoisella länsirannikolla. Orotinan sijainti on 26 kilometriä Tyyneltävaltamereltä ja 66 kilometrin päästä Costa Rican pääkaupungista San Josésta.

Orotina on tunnettu hedelmäkaupunkina. Orotinassa vietetään vuosittain hedelmäfestivaaleja, joissa on esillä ja myynnissä hedelmiä ja kasviksia ympäri maata.

Orotinan maaperä on hyvin hedelmällistä ja keskilämpötila on noin 30 celsiusta.

## Lähteet
Werra

**Werra** on joki Saksassa. Se on yksi Weserin kahdesta lähdejoesta, ja virtaa läpi Thüringenin, Hessenin ja Ala-Saksin osavaltion. Joen pituus on 292 kilometriä ja sen valuma-alue kattaa 5&nbsp;496 neliökilometrin suuruisen alueen. Suurimpia kaupunkeja Werran varrella ovat Meiningen, Bad Salzungen, Eisenach, Eschwege ja Hann. Münden.
Abbas

**Abbas** voi tarkoittaa seuraavia:

* Abbas ibn Abd al-Muttalib, Muhammedin setä, Abbasidien hallitsijasuvun kantaisä
* Abbas, kolmen Persian šaahin nimi:
** Abbas I, hallitsi 1589–1629
** Abbas II, hallitsi 1642–1666
** Abbas III, hallitsi 1732–1736
* Abbas, kahden Egyptin hallitsijan nimi:
** Abbas I, Egyptin wali 1848–1854
** Abbas II, Egyptin kediivi 1892–1914
* Abbas, seuraavien henkilöiden sukunimi:
* Ferhat Abbas (1899–1985), Algerian presidentti 1962
* Hisham Abbas (s. 1963), egyptiläinen laulaja
* Mahmud Abbas (s. 1935), Palestiinalaishallinnon presidentti
* Muhammad Abbas (s. 1986), pakistanilainen alppihiihtäjä
Ben Johnson (näyttelijä)

**Ben Johnson Jr.** (13. kesäkuuta 1918 Oklahoma – 8. huhtikuuta 1996 Mesa, Arizona) oli yhdysvaltalainen näyttelijä.

Johnson syntyi Oklahomassa lähellä Forakeria ja oli naimisissa Carol Elaine Jonesin kanssa vuodesta 1941 tämän kuolemaan 27. maaliskuuta 1994. Parilla ei ollut lapsia. Johnson sai tähden Hollywood Walk of Famelle vuonna 1994. Hänelle myönnettiin parhaan miessivuosan Oscar-palkinto vuonna 1972. Hänet palkittiin lisäksi Golden Globella (1972) ja Baftalla (1973).

Tunnetuimpia elokuvia, joissa Johnson on näytellyt, ovat *[[Chisum]]* (1970), *[[Viimeinen elokuva]]* (1971), *[[Pakotie (vuoden 1972 elokuva)|Pakotie]]* (1972) ja *[[Hustle – hintaan mihin hyvänsä]]* (1975).

Johnson kuoli vuonna 1996 sydänkohtaukseen 77-vuotiaana.

## Lähteet

## Aiheesta muualla
*
Helmet

**Helmet** tarkoittaa muun muassa seuraavia asioita:

* Helmet, yhdysvaltalainen heavy metal -yhtye
* Helmet, Merja Pitkäsen veistos
* Helmet, Suomen Palloliiton kunniakerho
* Helmet-kirjasto, Suomen pääkaupunkiseudulla toimiva kirjastoverkko.

## Katso myös

* Helmi.
Tuntematon sotilas (radiokuunnelma)

**Tuntematon sotilas** on vuosina 1966–1967 esitetty radiokuunnelmasarja Väinö Linnan samannimisen romaanin pohjalta. Näyttelijä Saulo Haarlan ohjaama kuunnelmasarja on kaiken kaikkiaan 19-osainen ja 16 tuntia pitkä. Sen sovituksesta vastasi Haarlan itsensä lisäksi Eila Kallio. Tehostevastaava oli Timo Rostela.

Kuunnelmasarja seurasi kirjan tekstiä uskollisemmin kuin 1955 valmistunut Edvin Laineen tekemä ''Tuntematon sotilas'' -elokuva. Elokuvan näyttelijöistä kuunnelmassa olivat mukana Matti Ranin, Sakari Halonen, Taneli Rinne, Pentti Irjala ja Kalevi Kahra, mutta eri rooleissa. Erityisesti sotamies Korpelan ja lotta Kotilaisen kohtaaminen sekä everstiluutnantti Karjulan sekoaminen aiheuttivat närkästystä aikalaiskriitikoissa.

Yle julkaisi kuunnelman vuonna 2010 kymmenen CD-levyn kokoisena äänitteenä. Kuunnelma on myös ollut joulukuusta 2017 alkaen rajattoman ajan kuunneltavissa Yle Areenassa. 

## Keskeiset näyttelijät

*Kertojat: Matti Ranin, Kauko Saarentaus
*Alikersantti Lehto: Aarre Karén
*Sotamies Rahikainen: Sakari Halonen
*Kapteeni Kaarna: Kauko Helovirta
*Vänrikki Vilho Koskela: Mauno Hyvönen
*Kersantti Urho Hietanen: Esa Saario
*Sotamies Salo: Taneli Rinne
*Alikersantti Yrjö Lahtinen: Matti Nurminen
*Sotamies Ukkola: Ilari Paatso
*Varuskersantti Mäkilä: Arto Tuominen
*Vääpeli Korsumäki: Erkki Luomala
*Luutnantti Lammio: Martti Järvinen
*Sotamies Vanhala: Pertti Roisko
*Sotamies Sihvonen: Turo Unho
*Alikersantti Mielonen: Tauno Kajander
*Sotamies Riitaoja: Seppo Kolehmainen
*Luutnantti Jorma Kariluoto: Esko Salminen
*Luutnantti Autio: Heikki Heino
*Sotamies Määttä: Eero Keskitalo

*Majuri Sarastie: Pentti Irjala
*Alikersantti Antero Rokka: Martti Tschokkinen
*Sotamies Susi: Severi Seppänen
*Vääpeli Sinkkonen: Kalevi Kahra
*Starikka: Arvo Lehesmaa
*Sotamies Viirilä: Kauko Laurikainen
*Kapteeni Lautsalo: Sakari Jurkka
*Veeruska: Aila Arajuuri
*Jokke, vänrikki: Ismo Kallio
*Sotamies Aarne Honkajoki: Risto Aaltonen
*Sotamies Hauhia: Heikki Kinnunen
*1. alokas: Jyrki Nousiainen
*2. alokas: Tuure Himanka
*Kapteeni Baranov: Yrjö Paulo
*Tulkki: Antero Harpf
*Sotamies Korpela: Uljas Kandolin
*Everstiluutnantti Karjula: Risto Mäkelä
*Lotta Kotilainen: Leena Häkinen
*Vänrikki Jalovaara: Pekka Autiovuori
*Sotamies Asumaniemi: Kari Franck

## Jaksoluettelo
Kuunnelman kaikki jaksot on nimetty hahmoilta otetuilla lainauksilla lukuun ottamatta viimeistä, joka on lainaus kertojalta.

## Lähteet
*Tuntematon sotilas Yle Areenassa
*Tuntematon sotilas Ylen Elävässä arkistossa

### Viitteet
Peter Bogdanovich

**Peter Bogdanovich** (; 30. heinäkuuta 1939 Kingston, New York, Yhdysvallat – 6. tammikuuta 2022 Los Angeles, Kalifornia) oli yhdysvaltalainen elokuvaohjaaja, -käsikirjoittaja ja -näyttelijä. Hänen tunnetuimpia ohjauksiaan on *[[Viimeinen elokuva]]*, jonka hän ohjasi Larry McMurtryn romaanin pohjalta vuonna 1971. Hän sai opetusta Stella Adlerilta. Bogdanovich tunnetaan myös dokumentaristina ja kirjailijana, joka haastatteli elokuvahistorian suuruuksia Orson Wellesistä ja John Fordista alkaen.

Bogdanovich sai vuonna 1971 parhaan käsikirjoituksen Bafta-palkinnon. Hänen isänsä oli serbi ja äitinsä itävallanjuutalainen. Bogdanovichin kotikieli oli lapsuudessa serbia, jonka hän oppi aiemmin kuin englannin kielen. 

Useita Oscar-ehdokkuuksia saaneen *Viimeisen elokuvan* ohella Bogdanovich ohjasi muiden muassa elokuvat *[[Paperikuu]]* (1973), *[[Daisy Miller]]* (1974) ja *[[Etsivät vauhdissa]]* (1981).

## Filmografia

## Lähteet

## Aiheesta muualla

*
Tycoon City: New York

**Tycoon City: New York** on Deep Red Gamesin valmistama simulaatiotietokonepeli vuodelta 2006. Se muistuttaa pelinä paljon 20 vuotta vanhempaa SimCityä, mutta on graafiselta asultaan modernimpi.

## Pelin tavoite
Pelissä voit rakentaa kaupunkia lisäämällä siihen uusia rakennuksia ja pitää hyvää huolta kaikista New Yorkin asukkaista.

## Arvioita
GameSpot antoi pelille 6.7/10 arvostelussaan.

## Aiheesta muualla
* Pelin kotisivu  

## Lähteet
Leskeneläke

**Leskeneläke** on lakisääteinen korvaus, jota työeläkelaitos ja Kela maksavat tietyin edellytyksin leskelle, kun tämän puoliso on kuollut. Leskeneläkkeen tarkoitus on turvata toimeentulo silloin, kun perhe yllättäen menettää toisen puolison tulot. Leskeneläkkeen voi saada sekä nais- että miespuolinen leski. Leskeneläkettä voi saada avioliiton tai avoliiton perusteella tietyin edellytyksin.

Leskeneläkkeen saajista 17 % on miehiä ja 83 % naisia (vuonna 2016).

## Lähteet

## Aiheesta muualla
* Kansaneläkelaki 5 luku
* Ilmarinen 
* KELA
Jean Desmarets de Saint-Sorlin

**Jean Desmarets de Saint-Sorlin** (1595 Pariisi, Ranskan kuningaskunta – 28. lokakuuta 1676 Pariisi) oli ranskalainen aatelinen, runoilija, kirjailija ja näytelmäkirjailija sekä Ranskan akatemian jäsen. 

## Elämäkerta
Jean Desmarets oli kuningas Ludvig XIII:n neuvonantaja ja armeijan erityistarkastaja sekä itäisen Välimeren laivaston pääsihteeri. Hän oli usein nähty vieras Hôtel de Ramboullet'n yksityispalatsin kirjallisessa salongissa, joka sijaitsi aivan Louvren palatsin vieressä. Hän kirjoitti myös tunnettuun ranskalaiseen käsikirjoitukseen *Guirlande de Julie* arvostetun ja ihaillun runon "La Violette".

Nicolas Faret ja Claude Malleville tutustuttivat hänet Valentin Conrart'n kirjalliseen yhteisöön, jossa hän luki romaaninsa *L'Ariane*' vuonna 1632. Hän oli myös kardinaali Richelieun suojatti, ja näin ollen hänet valittiin jäseneksi vasta perustettuun Ranskan akatemiaan, jonka ensimmäinen kansleri hän oli.

Kardinaali Richelieu innosti Jean Desmarets de Saint-Sorlinin kirjoittamaan tragedioita, mutta hän suoritti tehtävän ilman suurempaa innostusta. Vuonna 1645 Desmarets de Saint-Sorlin koki voimakkaan uskonnollisen herätyksen ja hänen tuotantoonsa tulivat voimakkaat kristilliset aiheet. Hän ehdotti kuninkaalle jopa armeijan kokoamista harhaoppisten lopullista tuhoamista varten.

## Teokset
**L'Ariane*, romaani (1632)
**Aspasie*, tragedia (1636)
**Les Amours du compas et de la règle et ceux du soleil et de l'ombre* (1637)
**Les Visionnaires*, komedia, noin (1637)
**Scipion l'Africain*, traaginen komedia (1639)
**Roxane, histoire tirée de celle des Romains et des Perses*, traaginen komedia (1639)
**Mirame*, traaginen komedia (1641)
**Europe*, sankarikomedia (1643)
**Erigone*, proosatragedia 
**Les promenades de Richelieu ou les Vertus chrestiennes* (1653)
**Les quatre livres de l'Imitation de Jesus-Christ, traduits en vers* (1654)
**Clovis ou la France chrétienne *, sankarirunoelma (1657)
**Au roy, sur sa conqueste de la Franche-Comté* (1668)
**Marie-Magdeleine ou le Triomphe de la grâce* (1669)
**Esther*, sankarirunoelma (1670)
**La comparaison de la langue et de la poësie françoise, avec la grecque et la latine : et des poëtes grecs, latins & françois et les Amours de Protée et de Physis, dédiez aux beaux esprits de France * (1670)
**La Défense du poème héroïque avec quelques remarques sur les œuvres satyriques du sieur D****, (1674)
**Le Triomphe de Louis et de son siècle* (1674)
**La Défense de la poésie* (1675)
**Abraham, ou la Vie parfaite*, runo (1680).

## Kirjallisuutta
* Cosquer de Kerviler, René Pocard du: *Jean Desmaretz sieur de Saint-Sorlin : l'un des quarante fondateurs de l'Académie française ; étude sur sa vie et sur ses écrits*, Pariisi, Dumoulin, 1879
* Laverdure Rachel:,*Desmarets de Saint-Sorlin : une poétique dans l'antichambre des modernes*, Montréal, Université de Montréal, 1994
* *Desmarets de Saint-Sorlin*, Société d’études du XVIIe [S.l.s.n.], 1996 
* Goupillaud, Ludevine: *De l'or de Virgile aux ors de Versailles*, Genève, Droz, 2005.

## Aiheesta muualla
* Desmarets'n näytelmät ja niiden esitykset César-sivustossa
*Ranskan akatemian elämäkertatiedot
Lumivarpunen

**Lumivarpunen** (*Montifringilla nivalis*) on vuoristoissa elävä varpuslintu.

## Koko ja ulkonäkö
Linnun pituus on noin 17&nbsp;cm, siipien kärkiväli 34&nbsp;cm ja paino noin 40&nbsp;g. Kooltaan ja elinpaikkansa mukaan muistuttaa pulmusta. Höyhenpuku on alapuolelta valkoinen, selästä harmaanruskea, pää on harmaa ja siivet sekä pyrstö mustan ja valkoisen kirjavat. Koiraalla on juhlapuvussa musta kurkkulappu ja musta nokka, talvella nokka on keltainen. Naaran puku on himmeämpi. Käytökseltään se on vilkas ja peloton.

## Esiintyminen
Lumivarpunen esiintyy Etelä-Euroopan ja Aasian korkeilla vuoristoseuduilla. Se on paikkalintu eikä sitä ole tavattu Suomessa. Laji elää 1–10 miljoonan neliökilometrin laajuisella alueella, Euroopassa elää 1–3,1 miljoonaa yksilöä ja lajin kanta on elinvoimainen.

## Elinympäristö
Lumivarpuset elävät korkealla vuoristossa 1&nbsp;900–3&nbsp;100 metrin korkeudessa eivätkä laskeudu kilometriä alemmaksi kuin aivan poikkeustapauksissa.

## Lisääntyminen
 
Yksiavioinen. Pesä on kolossa, joko maan- tai kallionkolossa tai halkeamassa, pöntössä, rakennuksessa jne. Se on rakennettu kuivista ruohonkorsista, sammalesta, jäkälistä ja muista kuivista rakennusaineista. Naaras munii 3–6, tavallisesti 4–5 munaa. Muna painaa 3,0&nbsp;g. Naaras hautoo 13–14 päivää. Molemmat emot ruokkivat poikasia, jotka lähtevät pesästä 3 viikon ikäisinä.

## Ravinto
Talviaikaan syö siemeniä, keväällä ja kesällä myös hyönteisiä ja hämähäkkejä. Talvella lumivarpuset kuuluvat laskettelukeskusten vakioruokavieraisiin.

## Lähteet
Sata vuotta kaivossa – Aknestikin suurimmat hitit

**Sata vuotta kaivossa – Aknestikin suurimmat hitit** on suomalaisen Aknestik -yhtyeen kolmas ja viimeisin kokoelmalevy. Se julkaistiin alkuvuodesta 2006.

## Kappaleet
# 
# 
# 
# 
# 
# 
# 
# 
# 
# 
# 
# 
# 
# 
# 
# 
# 
# 
# 
# 

## Aiheesta muualla
* ''Sata vuotta kaivossa – Aknestikin suurimmat hitit'' discogs.com -sivustolla
Kyläkutoja

**Kyläkutoja** (*Ploceus cucullatus*) on hyvin yleinen afrikkalainen kutojalintu.

## Koko ja ulkonäkö
Linnun pituus on 15–18&nbsp;cm ja paino 31–45&nbsp;g. Koiras on pääosin kirkkaankeltainen, sillä on musta pää ja kurkku, punainen silmä ja tukeva sinimusta nokka. Naaras on kellertävänruskea ja sen nokka on punertava.

## Esiintyminen
Kyläkutoja on sangen runsaslukuinen lintu lähes koko Saharan eteläpuolisessa Afrikassa. Sen elinalueen laajuus on noin 14 miljoonaa neliökilometriä ja sen kanta on elinvoimainen. Ihmiset ovat siirtäneet lajin muun muassa Keski-Amerikkaan ja Portugaliin.

## Elinympäristö
Harvapuustoiset metsät, pensaikot ja ihmisasutus.

## Lisääntyminen

Laji pesii suurina yhdyskuntina, usein yhdessä mustakutojan (*Ploceus nigerrimus*) kanssa. Koiraalla voi olla ainakin 2 naarasta. Samassa puussa voi olla kymmeniä pesiä. Pesä on taitavasti ruohonkorsista ja lehdistä kudottu oksasta riippuva kori. Naaras munii 2–5 munaa ja hautoo 12 päivää. Poikaset lähtevät pesästä 17–21 päivän ikäisinä. Kuparikäki (*Chrysococcyx caprius*) loisii kyläkutojien pesissä.

## Ravinto
Kyläkutojat syövät siemeniä ja viljaa ja ovat paikoitellen vaivana maanviljelijöille syöden ja tahrien ulosteillaan viljaa. Ne syövät myös kukkia, mettä ja selkärangattomia, joilla ne ruokkivat poikasia.

## Lähteet
Lysithea

**Lysithea** on Jupiterin epäsäännöllistä rataa kiertävä kuu, joka löydettiin vuonna 1938. Se tunnettiin nimellä **Jupiter X** vuoteen 1975, jolloin se sai Lysithea-nimen Okeanoksen tyttäreltä. 

Lysithea kuuluu Himalia-ryhmään ja on ryhmän toiseksi pienin kuu. Lysithean arvioidaan olevan C- tai D-tyypin asteroidin osa, joka on irronnut törmäyksessä.

## Lähteet
Grotte de Rouffignac

**Grotte de Rouffignac** on luola Ranskassa Dordognen departementin seudulla, missä oli jääkauden aikoina tiheä asutus. Rouffignacin luola tunnetaan runsaista mammuttikaiverruksista. Se on ajoitettu noin 13&nbsp;000 vuoden taakse, ja siellä tehtiin taidetta ilmeisesti aiemmin Solutren kaudella. Unesco kirjasi sen maailmanperintöluetteloonsa vuonna 1979 osana Vézèren alueelta löytyvistä arkeologista kohteista.

Luolaston pituus on yli kahdeksan kilometriä. Sen seiniin on maalattu tai kaiverrettu yli 250 kuvaa, joista 158 on mammutteja. Mammutteja esittävät kuvat ovat melko harvinaisia ​​esihistoriallisessa taiteessa. Grotte de Rouffignacissa on kolmannes Länsi-Euroopan mammuttien kuvista. Sitä pidetään kummallisena asiana, koska Lounais-Ranskasta ei ole löytynyt paljoa mammutin luita.

Luolista on löytynyt merkkejä siitä, että niissä on talvehtinut karhuja. Niistä on jäänyt karvoja seiniin ja ne ovat keväällä talviunen jälkeen teroittaneet kasvaneita kynsiään niihin.

## Lähteet

## Aiheesta muualla

* 
* 
* Grotte de Rouffignac 
* Grot Rouffignac
Acela

**Acela** (ennen **Acela Express**) on Yhdysvaltain kansallisen rautatieyhtiön Amtrakin kallistuvakorinen suurnopeusjuna. Se liikennöi Bostonin, New Yorkin ja Washington DC:n välillä. Juna kulkee asemien välillä 120–240 kilometriä tunnissa riippuen radan sallimasta suurimmasta nopeudesta.

Lokakuussa 1994 Amtrak järjesti tarjouskilpailun kalustovalmistajille, jotka pystyisivät valmistamaan suurnopeusjunan, jonka huippunopeus olisi 150 mailia (241 kilometriä) tunnissa. Bombardierin ja Alstomin yhteinen hakemus valittiin maaliskuussa 1996. Liikennöinnin piti alkaa loppuvuodesta 1999, mutta koska junat olivat 10 senttimetriä liian leveitä, päästiin liikenne aloittamaan vasta joulukuussa 2000.

Acela-junien matka-aika Bostonin ja New Yorkin välillä on kolme ja puoli tuntia, New Yorkin ja Washingtonin välillä kaksi ja puoli tuntia. Pelissä *[[Microsoft Train Simulator]]* ajetaan Acela Express -junaa rataosuudella Northeast Corridor.

## Aiheesta muualla

*Amtrak - Acela Express
Ananke (kuu)

**Ananke** on Jupiterin epäsäännöllistä rataa kiertävä kuu, joka löydettiin vuonna 1951. Se on nimetty kreikkalaisen mytologian Ananke-jumalattaren mukaan ja tunnettiin nimellä **Jupiter XII** vuoteen 1975. Ananke antaa nimensä Ananke-ryhmälle.

## Lähteet
Kirjakieli

**Kirjakieli** voi tarkoittaa seuraavia asioita:
* yleiskieli, standardisoitu, virallinen kielimuoto
* kirjoitettu kieli, erillisten symbolien eli kirjoitusjärjestelmän avulla ilmaistu kieli
Tottijärven koulu

**Tottijärven koulu** on Nokian kaupungissa Tottijärven kylässä. Se perustettiin vuonna 1871. Koulun arkistossa on säilynyt senaatin päätös asiasta 18. päivältä lokakuuta 1871. Koulurakennus valmistui 1873. Uusi rakennus valmistui 1955, seuraavana vuonna purettiin vanha. Uutta koulua laajennettiin vuonna 1989.

Koulussa on luokat 1–6.

## Lähteet
*Tottijärven koulu
David Kaufman

**David Kaufman** (s. 23. heinäkuuta 1961 Saint Louis, Missouri) on yhdysvaltalainen näyttelijä, joka tunnetaan paremmin äänirooleistaan piirrossarjoissa.

## Ura
Kaufman aloitti näyttelemisen jo nuorena Saint Louisissa ja 18 vuotta täytettyään hän lähti opiskelemaan teatteria Kalifornian yliopistoon Los Angelesiin. Kaufman ehti jo ennen teatteriopintojaan näytellä televisiosarjoissa, kuten *[[Pieni talo preerialla (televisiosarja)|Pieni talo preerialla]]*, *[[Remington Steele – huijari vai herrasmies]]*, *[[Father Murphy]]* ja *[[Down to Earth (yhdysvaltalainen televisiosarja)|Down to Earth]]*.

## Perhe
Kaufman on ollut vuodesta 1990 lähtien naimisissa näyttelijä Lisa Picotten kanssa ja heillä on yksi lapsi, joka syntyi vuonna 2002.
Iskelmä (lehti, 1960-luku)

**Iskelmä** oli nuorisomusiikin erikoislehti, joka ilmestyi 1960–1967. Lehteä julkaisi Scandia-Musiikki Oy, tosin viralliseksi julkaisijaksi oli merkitty Rytmi-musiikki. Sen päätoimittaja oli Antti Einiö ja toimitussihteeri Erkki Pälli. Muita toimittajia tai avustajia olivat muun muassa Markku Veijalainen, Christina "Chrisse" Johansson, Kari Helopaltio ja Lontoossa Hilkka Kantelinen. Lehteä julkaisevan Scandia-Musiikin leima näkyi lehdessä siten, että sen artistit saivat sivuilla näkyvän osan.

Lehti myönsi vuoden suosituimmalle artistille kunnianosoituksena ylennysmerkin: Brita Koivunen oli vuoden 1960 suosituin kotimainen laulajatar, The Strangers vuoden 1962 suosituin yhtye, Anki Lindqvist sai kunnianosoituksen vuosina 1966 ja 1967 sekä Danny kerran. Lehti julkaisi myös levyjen myyntitilastoja.

Lehti lopetettiin kannattamattomana 1967.

## Lähteet
Takkukotilo

**Takkukotilo** (*Trichia hispida*) on pieni noin 5 mm kokoinen kotilo. Nimensä se on saanut sen kuoressa olevista pienistä karvoista. Sen väritys on vaalea, usein haalean keltainen. Takkukotiloilla ei ole suurta merkitystä tuholaisena.

Takkukotiloita tavataan valoisissa metsissä lähes koko Euroopassa eteläisimpiä niemimaita lukuun ottamatta.  

## Lähteet
Nancy Hollister

**Nancy Putnam Hollister** (s. 22. toukokuuta 1949) on yhdysvaltalainen republikaanipoliitikko, joka toimi Ohion kuvernöörinä.

Hollister aloitti poliittisen uransa Mariettan kaupunginvaltuutettuna ja myöhemmin pormestarina. Hän toimi George Voinovichin varakuvernöörinä vuosina 1995–1998 ja toimi itse Ohion kuvernöörinä 31. joulukuuta 1998 – 11. tammikuuta 1999. Hän istui Ohion osavaltion edustajainhuoneessa vuosina 1999–2004.

## Lähteet
Lascaux-interstadiaali

**Lascaux-interstadiaali** oli keskimääräistä leudompi, tosin melko kylmä vaihe viime jääkauden lopuilla noin 17&nbsp;700–16&nbsp;500 radiohiilivuotta sitten tai 20&nbsp;800–18&nbsp;000 kalenterivuotta sitten.

Lascauxin luolamaalaukset syntyivät tällöin. Jää vetäytyi silloin hitaasti Pohjois-Saksassa. Hampurin seuduilla  on saattanut olla Meiendorfissa tilapäistä asutusta jo 17&nbsp;000 vuotta sitten. Ranskan peuranmetsästäjien Madeleinen kulttuuri alkoi levitä tällöin Madeleine IV -kaudella Keski-Ranskaan ja Etelä-Saksaan asti. Keski-Eurooppa ja Unkarinkin seutu säilyivät vielä kylminä.
Esimerkiksi Alaskassa näkyi Lascaux-interstadiaaliin liittyneitä kasvillisuusmuutoksia.
Lascauxin interstadiaalin ajoituksesta on vaihtelevia tietoja. GISP2-jäänäytteen mukaan radiohiiliaikoina Lascauxin interstadiaalin lämpimin kausi oli
16&nbsp;200–15&nbsp;100 radiohiilivuotta eli 19&nbsp;000–18&nbsp;000 kalenterivuotta sitten.
Tämä interstadiaali päättyi kylmään Heinrichin tapahtumaan H1, joka alkoi noin 16&nbsp;500 kalenterivuotta sitten.

## Lähteet
Dick Celeste

**Richard Frank ”Dick” Celeste** (s. 11. marraskuuta 1937 Cleveland) on yhdysvaltalainen demokraattipoliitikko, joka on toiminut Ohion kuvernöörinä.

Celeste valittiin Ohion osavaltion edustajainhuoneeseen vuonna 1970 ja Jim Rhodesin varakuvernööriksi vuonna 1974. Hän oli ensimmäisen kerran ehdolla kuvernööriksi vuonna 1978, mutta hävisi Rhodesille. Hän toimi kuvernöörinä vuosina 1983–1991 ja Yhdysvaltain Intian suurlähettiläänä vuosina 1997–2001.

## Lähteet
Frank Pierson

**Frank R. Pierson** (12. toukokuuta 1925 Chappaqua, New York – 23. heinäkuuta 2012 Los Angeles, Kalifornia) oli yhdysvaltalainen elokuvaohjaaja ja -käsikirjoittaja. Hän voitti vuonna 1976 parhaan alkuperäisen käsikirjoituksen Oscar-palkinnon elokuvasta *[[Hikinen iltapäivä]]*.

Piersonilla oli kaksi aiempaa Oscar-ehdokkuutta vuosilta 1966 ja 1968. Hän oli lisäksi kerran Bafta- ja Golden Globe -ehdokkaana sekä neljästi Emmy-ehdokkaana.

Pierson toimi Yhdysvaltain elokuva-akatemian puheenjohtajana vuosina 2001–2005. 

## Elokuvia
### Ohjaus
* *[[The Neon Ceiling]]* (1970)
* *[[Viimeinen valokuva]]* (1990)
* *[[Citizen Cohn]]* (1992)
* *[[Truman (vuoden 1995 elokuva)|Truman]]* (1995)
* *[[Kielletyt kuvat]]* (2000)
* *[[Lopullinen ratkaisu (televisioelokuva)|Lopullinen ratkaisu]]* (2001)

### Ohjaus ja käsikirjoitus
* *[[Peilisota]]* (1969)
* *[[Tähti on syttynyt]]* (1976)
* *[[Mustalaisten kuningas]]* (1978)

### Käsikirjoitus
* *[[Paukkurauta-Kati]]* (1965)
* *[[Irralliset]]* (1966)
* *[[Lannistumaton Luke]]* (1967)
* *[[Suuri kaappaus]]* (1971)
* *[[Hikinen iltapäivä]]* (1975)
* *[[In Country]]* (1989)
* *[[Kunnes toisin todistetaan]]* (1990)

## Lähteet

## Aiheesta muualla
*
Clint Walker

**Norman Eugene "Clint" Walker** (30. toukokuuta 1927 Hartford, Illinois – 21. toukokuuta 2018 Grass Valley, Kalifornia) oli yhdysvaltalainen näyttelijä. Hän on tullut tunnetuksi cowboyrooleillaan muun muassa televisiosarjassa *Cheyenne* (1955–1962).

Illinoisissa syntyneellä Walkerilla on cherokeetaustaa.

Merkittävin rooli Walkerilla oli elokuvassa *[[Likainen tusina]]* (1967). Häntä on kunnioitettu tähdellä Hollywood Walk of Famella.

## Lähteet

## Aiheesta muualla
*
Esihistoriallinen elämä

**Esihistoriallinen elämä** tarkoittaa  organismeja, jotka elivät maapallolla elämän alusta noin 3,8 miljardia vuotta sitten historiallisen ajan alkuun (noin vuoteen 3500 eaa).

Esihistoriallinen elämä kehittyi laajalla aikavälillä yksinkertaisista bakteerien kaltaisista valtamerissä eläneistä soluista leviksi yhä monimutkaisemmiksi monisoluisiksi rakenteiksi, kuten sieniksi, kasveiksi, madoiksi, nilviäisiksi, äyriäisiksi, hyönteisiksi ja selkärankaisiksi. Evoluution myötä syntyi uusia elämänmuotoja ja toisia hävisi, kuten dinosaurukset (lukuun ottamatta lintuja). Dinosaurusten valta-aikaa oli mesotsooinen aikakausi, joka on jaettavissa pienempiin osiin.

Suuri osa esihistoriallisista lajeista on kuollut sukupuuttoon. Vain 1 % lajeista on yhä elossa, suurin osa on nähtävissä vain fossiileina. Merkittävin joukkotuho elämän historiassa oli permikauden joukkotuho. Toisaalta esimerkiksi hait ovat muuttuneet miljoonien vuosien aikana vain vähän.

Geologisesti tarkastellen nykyihminen (eli Homo Sapiens) on hyvin nuori laji, vain noin 195 000 vuotta vanha.

## Katso myös
* Ammoniitit
* Bioeroosio
* Dinosaurukset
* Esihistoria
* Evoluutio
* Fossiilit
* Helmiveneet
* Korallieläimet
* Lonkerojalkaiset
* Meriskorpioni
* Paleobiologia
* Paleobotaniikka
* Paleozoologia
* Paleontologia
* Stromatoliitti
* Terapsidit
* Trilobiitit
Zenodotos

**Zenodotos** () oli kreikkalainen filologi Efesoksesta, Aleksandrian kirjaston ensimmäinen ylikirjastonhoitaja. Hän kehitti kirjaston lajittelua aiheittain, ja keksi, että kirjat kannattaa järjestää aakkosjärjestykseen tekijän nimen alkukirjaimen mukaan.

## Lähteet
Hautakivisuunnittelija

**Hautakivisuunnittelija** on ammatti, jossa suunnitellaan asiakkaiden toiveiden mukaisia hautakiviä. Suunnittelija piirtää tietokoneella asiakkaan toivomusten mukaisen hautamuistomerkin. Hautamuistomerkki on useimmin kiveä, mutta muitakin materiaaleja käytetään. Esimerkiksi puuta, metallia, lasia, betonia sekä luonnosta tuotuja kiviä käytetään muistomerkkinä hautausmaalle sopivilla koristeilla täydennettyinä. Kiven ylivoimainen kestävyys muihin materiaaleihin nähden on taannut sen suosion yleisimpänä materiaalina.

Ensimmäiset hautakivien tietokonepiirrokset teki Keijo Kaikkonen Kempeleessä vuonna 1992. Tekniikka ja ohjelmat ovat kehittyneet siten, että nykyisin voidaan piirtää hautakivi luonnollisilla väreillä ja hautausmaaympäristöön "upotettuna". Näin asiakas voi vakuuttua tilaushetkellä lopputuloksesta.

Tarkat, luonnollisessa koossa olevat tietokonepiirrokset haastavat hautakiviveistämöä tekemään tarkalleen piirroksen mukaisen kiven. Kaiverrukset ja muut koristeet ovat myös piirroksessa mittasuhteessa ja tämä helpottaa asentajaa toteuttamaan asiakkaan toiveen pikkutarkasti.

Tietokonepiirrokset helpottavat tekstien ja koristeiden sommittelua luonnosta haettuun ns. luonnonkiveen.
Ensin otetaan digikuva luonnonkivestä ja sen jälkeen korkeus- ja leveysmitat. Näin saadaan hahmoteltua esimerkiksi metallista valettujen enkeleiden, lintujen, nimilaattojen ja ristien koot ja sijainnit. Toki luonnonkiveen voidaan myös tehdä nimet kaiverrustekniikalla, mutta yleisempi tapa on kiinnittää joko metalliset irtokirjaimet tai nimilaatta.

Hautakiven voi suunnitella myös itse Internetissä.

## Lähteet

## Aiheesta muualla
* Ilkka: Hautakivien suunnittelu muuttaa verkkoon
Kevytkola ja Mentos -purkaus

**Kevytkola ja Mentos -purkaus** () on reaktio kevytkolajuoman (Diet Coke) ja Mentos-karkin välillä. 

## Historia

Ilmiö sai alkunsa, kun Steve Spangler loi Internet-ilmiön Denverissä KUSA-TV:ssä vuosina 2002 ja 2005. Supersuosituksi ilmiö kuitenkin tuli vasta EepyBird.com:n julkaistua ilmiöstä Internetiin viimeisteltyjä kikkailuvideoita, joita syyskuuhun 2007 mennessä oli katsottu noin 10 miljoonaa kertaa. EepyBird.com oli yksi ensimmäisistä viraalivideosivustoista, jotka onnistuivat tienaamaan rahaa videoillaan. Alkumenestyksen jälkeen Eepybird siirtyi tekemään yhteistyötä ensin Mentosin ja myöhemmin myös Coca-Colan kanssa, ja sitä pidetään nykyään yhtenä viraalimarkkinoinnin oppikirjaesimerkeistä. 

Ilmiötä on käsitelty monissa tiedettä popularisoivassa televisio-ohjelmissa. Kuuluisin on Discovery Channelilla näytettävä *[[Myytinmurtajat]]* (*MythBusters*). Idea oli Kari Byronin, joka tuli hänen ollessaan FHM-lehden kuvauksissa. Ohjelman juontajat Adam Savage ja Jamie Hyneman ryhtyivät selvittämään mysteeriä ja saivat aikaan tuloksen, joka on syy reaktioon.

19. kesäkuuta 2008 Turiba-yliopiston opiskelijat Latviassa tekivät Guinnessin maailmanennätyksen tekemällä 1911 kevytkola ja Mentos -purkausta yhtä aikaa.

## Syy reaktioon

Heti kun Steve Spangler näytti televisiossa ilmiön, syntyi lukuisia erilaisia mahdottomia ja mahdollisia selityksiä, mutta pääsyy kaikkeen on Mentoksen nukleaatio. Mentos-pastillin pinnassa on pieniä kraattereita. Kun Mentos pudotetaan kevytkolapulloon, jokaiseen pieneen kraatteriin muodostuu kaasukupla, jonka hiilihappopitoinen juoma vapauttaa.

Pelkkä Mentoksen nukleaatio ei kuitenkaan ole pääsyy, vaan eri ainesosat vaikuttavat tulokseen. Hiilihappopitoisuus eli kevytkolan CO2, aspartaami ja kofeiini sekä Mentoksen arabikumi ja liivate vaikuttavat asiaan.

Tavallisen Mentoksen ja sokerittoman välillä on kuitenkin eroa. Tavallisessa Mentoksessa on enemmän kraattereita, kun taas sokeriton on sileämpi eikä synnytä yhtä paljon kaasukuplia. Tosin sokeritonkin Mentos toimii, muttei niin hyvin.

## Urbaanilegendat

Kevytkola ja Mentos -purkaus on aiheuttanut paljon erilaisia urbaanilegendoja. Yksi kuuluisimmista Internetissä levinneistä on, että jos juo pullollisen kevytkolaa ja syö Mentoksia kokonaisina, koko vatsa voi räjähtää. Myytinmurtajat Adam ja Jamie kuitenkin tutkivat asiaa ja totesivat, että vatsaan mennessään kolajuoma menettää lähes kaiken hiilihappopitoisuutensa, jolloin kokeilu korkeintaan aiheuttaa oksentamisen.

## Televisio-ohjelmissa
* *[[Late Show with David Letterman]]* -ohjelmassa juontaja Letterman kokeili reaktiota eri määrillä Mentos-karkkeja kolmen Diet Coke -pullon kanssa.
* *[[Myytinmurtajat]]* Adam ja Jamie selvittivät mysteeriä ja kokeilivat vielä räjäyttää sillä sian vatsalaukun.
* Koe tehdään televisiosarjassa *[[Num3rot]]*, jaksossa *Double Down*.
* *[[Simpsonit]]*-animaatiosarjan 19. kauden jaksossa ”Salaliittoteoria” Bart Simpson aiheuttaa tällä menetelmällä suuren räjähdyksen.

## Lähteet

## Aiheesta muualla
* EepyBirdin Internet-sivut
* Kokis ja Mentos - räjähtävä yhdistelmä? - Työohje opettajille
Scatman Crothers

**Benjamin Sherman Crothers** (23. toukokuuta 1910 Terre Haute, Indiana – 22. marraskuuta 1986 Van Nuys, Kalifornia) oli yhdysvaltalainen Saturn-palkittu näyttelijä, laulaja, muusikko ja tanssija.

Crothers palkittiin Saturnilla 1980-luvulla parhaasta miessivuosasta elokuvassa *[[The Shining – Hohto]]* ja hänelle on myös annettu oma tähti Hollywood Walk of Fameen. Hän myös työskenteli Clint Eastwoodin kanssa elokuvassa *[[Bronco Billy]]* ja oli pienessä sivuosassa menestyselokuvassa *[[Yksi lensi yli käenpesän (elokuva)|Yksi lensi yli käenpesän]]*. Crothersin viimeiseksi rooliksi jäi Jazz animaatioelokuvassa *[[The Transformers: The Movie]]*. Hän kuoli keuhkosyöpään.

## Elokuvia
*1970: Aristokatit (*The Aristocats*)
*1972: Vain unelmilla on siivet (*The King of Marvin Gardens*)
*1975: Yksi lensi yli käenpesän (*One Flew Over the Cuckoo’s Nest*)
*1975: Akka jota ei saatu hengiltä (*The Fortune*)
*1976: Hopeanuoli (*Silver Streak*)
*1976: Revolverimies (*The Shootist*)
*1977: Juuret (*Roots*)
*1980: The Shining – Hohto (*The Shining*)
*1980: Bronco Billy
*1982: Mekko hampaissa – vipinää virsuissa! (*Zapped!*)
*1983: Sykettä suonissa (*Two of a Kind*)
*1983: Hämärän pelottavat varjot (*Twilight Zone: The Movie*)
*1986: The Transformers: The Movie
Gene Saks

**Gene Saks** (synt. **Jean Michael Saks**; 8. marraskuuta 1921 New York, New York – 28. maaliskuuta 2015 East Hampton, New York) oli yhdysvaltalainen näyttelijä sekä elokuva- ja teatteriohjaaja.

Saks syntyi Manhattanilla. Hänen tunnetuimpien ohjaustensa joukossa on elokuva *[[Kaktuksen kukka]]* (*Cactus Flower*, 1969).

Saks oli vuosina 1950–1978 naimisissa Beatrice Arthurin kanssa. Hän voitti Tony-palkinnon ja oli ehdolla sen saajaksi lukuisia kertoja.

## Lähteet

## Aiheesta muualla
*
Waterloo Roadin koulu

***Waterloo Roadin koulu*** () on vuonna 2006 alkanut BBC:n draamasarja, jossa seurataan brittiläisen peruskoulun oppilaiden ja opettajien elämää. Sarjan tapahtumat sijoittuivat alun perin Suur-Manchesterissa sijaitsevaan Rochdaleen, mutta kahdeksanneksi tuotantokaudeksi sarja siirtyi uuteen ympäristöön Skotlantiin. Sarjassa esille tulleita aiheita ovat olleet muun muassa kimurantit ihmissuhteet, abortti, ero ja itsemurha.

*Waterloo Roadin koulusta* on esitetty Britanniassa yhdeksän tuotantokautta. Kymmenes tuotantokausi on tekeillä, mutta huhtikuussa 2014 sen ilmoitettiin olevan sarjan viimeinen. Suomessa sarjasta on näytetty neljä ensimmäistä tuotantokautta Yle TV1:llä. Kolmas kausi päättyi alkuvuodesta 2009 ja jo näytetyt jaksot uusittiin kesä- ja heinäkuussa 2009. Neljäs tuotantokausi alkoi TV1:llä lauantaina 18. syyskuuta 2010.

Sarjan pääosissa nähdään seuraavia näyttelijöitä: Eva Pope, Jason Merrels, Neil Morrissey, Angela Griffin, Jason Done, Denise Welch, Christine Tremarco, Philip Martin Brown, Chris Geere ja Shabana Bakhsh. Sarjan käsikirjoituksen ovat tehneet Maureen Chadwick ja Ann McManus. Tuotannosta vastaavat BBC ja Shed Production.

Sarja jatkuu vuonna 2023 ja mukana on suuri osa vanhoista näyttelijöistä.

## Lähteet

## Aiheesta muualla
*Sarjan virallinen kotisivu 
*Sarja BBC:n sivuilla 
*Sarja YLE:n sivuilla
Fred Schepisi

**Frederick Alan ”Fred” Schepisi** AO ['skɛpsi] (s. 26. joulukuuta 1939 Melbourne) on australialainen elokuvaohjaaja. Hänen ohjaustöitään ovat *[[Jäätynyt mies]]* (1984), *[[Rakkauteni, kohtaloni]]* (1985), *[[Roxanne]]* (1987), *[[Huuto pimeydestä]]* (1988), *[[Sankari vai vakooja]]* (1990), *[[Moni kakku päältä kaunis]]* (1994), *[[Rakkauden yhtälö]]* (1995) ja *[[Viimeinen kierros]]* (2001). Hän on ollut Kultainen palmu-, Emmy- ja Golden Globe -ehdokkaana.

## Lähteet

## Aiheesta muualla
*
K3b

**K3b** (**KDE Burn Baby Burn**) on CD- ja DVD-levyjen luontiin tarkoitettu tietokoneohjelma KDE-työpöytäympäristöä käyttäville Unix-pohjaisille käyttöjärjestelmille. Ohjelma sisältää graafisen käyttöliittymän, jolla erilaiset levynluontitehtävät, kuten tavallisissa CD-soittimissa toimivien äänilevyjen luonti erillisistä äänitiedostoista ja CD/DVD levyjen kopioiminen, onnistuvat. K3b:llä onnistuu myös suora levyltä-levylle kopiointi. Kehittyneemmillä käyttäjillä on mahdollisuus muuttaa ohjelman vakioasetuksia paremmin omaan käyttöönsä sopiviksi. Itse levynpoltto tapahtuu K3d:ssä päätteellä (eli komentorivillä) cdrecord tai wodim, cdrdao ja growisofs -työkalujen avustuksella. Versiosta 1.0 lähtien K3d sisältää sisäänrakennetun DVD-levyn tuontiohjelman (”rippaaja”).

K3b voitti vuonna 2006 parhaan multimediatyökalun aseman LinuxQuestions.org -sivuston äänestyksessä 70% äänimäärällä.

Kuten useimmat KDE -ympäristön ohjelmat, myös K3b on kirjoitettu C++ -ohjelmointikielellä, ja se käyttää graafista Qt-käyttöliittymäkirjastoa. K3b on julkaistu GPLv2-lisenssillä.

## Ominaisuudet
* Data CD/DVD kirjoitus
* Audio CD kirjoitus
* CD-Text
* Blu-ray/DVD-R/DVD+R/DVD-RW/DVD+RW tuki
* CD-R/CD-RW tuki

## Lähteet

## Aiheesta muualla

* K3B:n kotisivu 
* K3b-opas
Roel Velasco

**Roel Velasco** (s. 26. kesäkuuta 1972) on entinen filippiiniläinen nyrkkeilijä, joka saavutti olympiapronssia nyrkkeilyn 48&nbsp;kilogramman sarjassa vuoden 1992 kesäolympialaisissa Barcelonassa. Hänen pikkuveljensä Mansueto Velasco saavutti olympiahopeaa seuraavissa, Atlantassa järjestetyissä kesäolympialaisissa. Roel Velasco saavutti myös hopeaa amatöörinyrkkeilyn maailmanmestaruuskilpailuissa vuonna 1997.

Roel Velasco oli ensimmäinen filippiiniläinen urheilija, joka voitti mitalin Hyvän tahdon kisoissa vuonna 1998.

Velasco työskentelee nykyään Filippiinien armeijassa merivoimien palveluksessa ja toimii myös Filippiinien nyrkkeilymaajoukkueen valmentajana.

## Lähteet
Kääntöpiiri (kustantamo)

**Kääntöpiiri** oli suomalainen pienkustantamo, joka oli erikoistunut julkaisemaan naiskirjailijoiden kirjoittamaa ja kehitysmaa-aiheista kirjallisuutta.

Kääntöpiirin perustivat 1980-luvun puolivälissä Pirkko Tanttu, Elina Sana, Anita von Wright-Grönberg, Helena Mäkinen ja Leena Reiman. Yhtiö julkaisi myös *Kääntöpiiri*-lehteä. Vuonna 1995 lehden kustantajaksi tuli Like ja lehden nimeksi muuttui *Magia*.

Kustantamo julkaisi vuosina 1988–1994 yli 40 kirjaa, minkä jälkeen toiminta hiipui. Vuonna 1999 Like osti yhtiön ja jatkoi Kääntöpiiri-sarjan julkaisua.

## Lähteet
Bobby Bauer

**Robert Theodore "Bobby" Bauer** (16. helmikuuta 1915 Waterloo, Ontario – 16. syyskuuta 1964) oli kanadalainen ammattijääkiekkoilija, joka pelasi 10 kautta National Hockey Leaguessa seuranaan Boston Bruins. Hänen pelipaikkansa oli oikea laitahyökkääjä.

Woody Dumart ja Milt Schmidt olivat Bauerin ketjukavereita seuran voittaessa kaksi Stanley Cupia 1939 ja 1941. Kolmikko oli pelannut yhdessä jo Kitchener Greenshirtsissä OHA-sarjassa ja tuli tunnetuksi nimellä Kraut line. Bauer saavutti 260 tehopistettä 328 ottelussa, vaikka palveli aktiiviaikanaan Kanadan kuninkaallisissa ilmavoimissa toisessa maailmansodassa.

## Saavutuksia ja palkintoja
* Stanley Cup 1939 ja 1941
* Lady Byng Memorial Trophy 1940, 1941 ja 1947
* NHL:n kakkostähdistössä 1939, 1940, 1941 ja 1947
* Hockey Hall of Fameen 1996
Mansueto Velasco

**Mansueto "Onyok" Velasco** (s. 10. tammikuuta 1974 Bago City) on filippiiniläinen nyrkkeilijä. Hän saavutti olympiahopeaa nyrkkeilyn alle 48&nbsp;kilogramman sarjassa vuoden 1996 kesäolympialaisissa Atlantassa. Hänen veljensä Roel Velasco saavutti olympiapronssia niin ikään nyrkkeilyssä vuoden 1992 kesäolympialaisissa Barcelonassa. 

## Lähteet
Elisabeth Tarras-Wahlberg

**Astrid Birgitta Elisabeth Tarras-Wahlberg** (os. von Engelhardt; s. 15. syyskuuta 1950 Kristianstad, Ruotsi) on ruotsalainen hovimarsalkka. Hän toimi Ruotsin hovin tiedotuspäällikkönä vuosina 1995–2004.

Vuosina 1973–1976 Tarras-Wahlberg toimi Svenska institutetin tiedotus- ja lehdistösihteerinä sekä Aktuellt om Sverigen toimittajana. Vuonna 1976 hän aloitti kuninkaankanslian lehdistöassistenttina. Vuodesta 1979 vuoteen 1987 hän toimi lehdistösihteerinä hovimarsalkan virastossa. Vuonna 1988 Tarras-Wahlberg aloitti hovin lehdistöpäällikkönä ja toimi virassa vuoteen 1995 saakka, jolloin hänestä tuli hovin tiedotuspäällikkö. Nykyisin hän toimii hovimarsalkkana. Hän on työskennellyt myös TV4:n kuninkallisiin liittyvien asioiden raportoijana ja Qatarin emiirin neuvonantajana.

Hän oli vuosina 1974–2003 naimisissa Björn Tarras-Wahlbergin kanssa.

## Lähteet

## Aiheesta muualla

* Elisabeth Tarras-Wahlberg: Det finns hemligheter jag aldrig berättar Hemmets journal 3.2.2016.
Eric Hosking

**Eric John Hosking**OBE (2. lokakuuta 1909 Lontoo – 22. helmikuuta 1991 Lontoo) oli englantilainen valokuvaaja, joka tuli kuuluisaksi lintukuvistaan.

Hoskingin ura alkoi 1929. Hän kokeili erilaisia lintukuvauksen tekniikoita uransa ensimmäisenä vuosikymmenenä, mutta vailla ihmeempää kaupallisata menestystä. Hän käytti ensimmäisenä salamaa lintuja kuvatessaan. Hän pääsi yleisön tietoisuuteen vasta onnettomuuden kautta, median uutisoidessa sen näyttävästi: kuvaustilanteessa lehtopöllö hyökkäsi hänen kimppuunsa ja kynsi puhkaisi hänen vasemman silmänsä. Tapahtuma toi hänelle runsaasti julkisuutta ja sitä kautta avautuivat markkinat hänen lintukuvilleen.

Hoskingin kuuluisin valokuva on kuva tornipöllöstä saaliin kanssa vuodelta 1934. Hänen luetuin kirjansa on omaelämäkerta *An Eye for a Bird* vuodelta 1970. Hän oli yksi niistä harvoista, joka ansaitsi elantonsa pelkästään lintuja valokuvaamalla. Hän kuvasi yli 2&nbsp;000 lintulajia ja hänen kuva-arkistossaan oli 250&nbsp;000 mustavalko- ja 100&nbsp;000 värikuvaa.

Hosking oli Nature Photographic Societyn puheenjohtaja, British Ornithologists' Unionin varapuheenjohtaja, Royal Society for the Protection of Birdsin varapuheenjohtaja, British Naturalists' Associationin varapuheenjohtaja ja Royal Photographic Societyn kunniapuheenjohtaja. Hänet palkittiin RSPB:n kultaisella mitalilla 1974 ja lyötiin ritariksi 1977 ansioistaan luonnonhistoriallisista valokuvista ja työstään linnustonsuojelussa.

Hoskingilta on julkaistu suomeksi teos *Linnut ja linnunpesät* (1972, WSOY, ), yhdessä Winwood Readen kanssa. 

## Julkaisut
* *Friends at the Zoo* (1933)
* *Intimate Sketches from Bird Life* (1940)
* *Art of Bird Photography* (1944)
* *Birds of the Day* (1944)
* *Birds of the Night* (1945)
* *More Birds of the Day* (1946)
* *The Swallow* (1946)
* *Masterpieces of Bird Photography* (1947)
* *Birds in Action* (1949)
* *Birds Fighting* (1955)
* *Bird Photography as a Hobby* (1961)
* *Nesting Birds* (1967), yhdessä Winwood Readin kanssa.
* *An Eye for a Bird* (1970)
* *Eric Hosking's Birds - Fifty Years of Photographing Wildlife*, Kevin MacDonnellin kanssa; Pelham Books (1979) .

## Lähteet
Aleksis Kiven koulu

**Aleksis Kiven peruskoulu** sijaitsee Helsingin Porvoonkadulla, Alppiharjun kaupunginosassa Harjun osa-alueella. Koulussa opetetaan oppilaita luokilla 1–9. Koulun oppilasmäärä on noin 650.

## Historia
Aleksis Kiven koulun rakennuksen suunnitteli kaupunginarkkitehti Gunnar Taucher. Se oli sanomalehtien mukaan ”Suomen komein koulurakennus” ja valmistui 1. lokakuuta 1934. Koulu mainittiin pohjoismaiden suurimpana aina 1950-luvulle asti, ja enimmillään oppilasmäärä oli 1950-luvulla noin 2&nbsp;500 oppilasta. Koska koulu aloitti toimintansa Aleksis Kiven satavuotisjuhlan aikoihin, sen nimeksi virallistui Aleksis Kiven kansakoulu. Se oli Suomen ensimmäinen koulu, jossa tuettiin erityisvaikeuksia omaavia oppilaita.

Neuvostoliiton koneet pommittivat Kalliota aivan jatkosodan alussa heinäkuun 7. päivän aamuna 1941 ja Aleksis Kiven koulun naapurustoon osui useita pommeja. Yksi pommeista osui eteläpäädyn kattoon. Vesikatto ja ullakkokerros vaurioituivat ja itäjulkisivun ikkunoista särkyi suurin osa. Suuremmat vauriot syntyivät jatkosodan loppuvaiheissa 26. ja 27. päivien välisenä yönä helmikuussa 1944 Helsingin suurpommituksissa. Silloin rakennuksen eteläpäätyyn lähes samaan paikkaan kuin kesällä 1941 osui tuhoisampi pommi, joka romahdutti kaksi ylintä kerrosta noin 20 metrin matkalta. Rakennus korjattiin alkuperäiseen asuunsa melko nopeasti ja koulu saattoi jatkaa toimintaansa.

Vuonna 1977 peruskoulu-uudistuksen yhteydessä Aleksis Kiven kansakoulusta tuli Aleksis Kiven ala-aste. Vuonna 1982 se yhdistettiin Kallion yläasteen kanssa yhtenäiseksi peruskouluksi, ja siitä lähtien on ollut käytössä koulun nykyinen nimi, Aleksis Kiven peruskoulu.

Koulussa tehtiin vuosina 2017–2021 mittava, neljä vuotta kestänyt peruskorjaus, jonka ajan koulu toimi väistötiloissa, alaluokat koulupihan väliaikaisissa rakennuksissa ja yläluokat Sturenkatu 2:n koulutiloissa.

## Erityispiirteet

Yläluokilla ilmaisutaito on yksi valinnaisaineista 8. ja 9. luokilla. Kahdeksannet luokat toteuttavat vuosittain teatteriproduktion. Koulu teki ennen yhteistyötä Kaupunginteatterin kanssa, mutta nykyisin koulu on yhteistyössä kaupungin eri taidelaitosten kanssa.

Koulussa toimii myös kuvataideluokka, jolle valitut oppilaat opiskelevat kuvataidetta 7. luokalla kolme tuntia ja 8. ja 9. luokilla neljä tuntia viikossa. Myös alakoulun 3. luokalta alkaa kuvataidepainotus, johon haetaan soveltuvuuskokeella.

## Lähteet

## Aiheesta muualla
* Koulun kotisivut
* ''Suomen uudenaikaisin kansakoulu'' Lyhytelokuva Aleksis Kiven koulusta vuodelta 1937, video 11 min, Kansallinen audiovisuaalinen instituutti.
* Kallion uusi kansakoulu, Aleksis Kiven koulu, maamme suurin ja ajanmukaisin kansakoulurakennus. Koulu vihitään tänään virallisesti tarkoitukseensa, Helsingin Sanomat, 23.03.1935, nro 80, s. 5, Kansalliskirjaston digitaaliset aineistot
Sonic Origami

**Sonic Origami** on Uriah Heepin syyskuussa 1998 julkaistu kahdeskymmenes studioalbumi, joka jatkaa *[[Sea of Light]]* -albumin progressiivisen rockin linjaa. Levyllä jatkaa sama kokoonpano kuin kolmella edellisellä studioalbumilla; Mick Box, Bernie Shaw, Trevor Bolder, Phil Lanzon ja Lee Kerslake. Albumi jäi Kerslaken viimeiseksi Uriah Heep -albumiksi.

Aloituskappale ”Between Two Worlds” on omistettu yhtyeen edesmenneille jäsenille David Byronille ja Gary Thainille. 

## Kappaleet
# 
#  
#  
#   
#  
#  
#  
#  
#  
#  
#  
#   
#  
#  

## Kokoonpano
*Mick Box &ndash; kitarat
*Lee Kerslake &ndash; rummut 
*Trevor Bolder &ndash; bassokitara, laulu 
*Phil Lanzon &ndash; kosketinsoittimet, laulu
*Bernie Shaw &ndash; laulu 

## Arvostelut
* AllMusic: 
* Soundi: 

## Lähteet
Ill (Ranska)

**Ill** on Reinin sivujoki, joka sijaitsee koko pituudeltaan Alsacen alueella Ranskassa. Illin lähde sijaitsee Juravuoristossa, pienessä Winkelin kunnassa Haut-Rhinin departementissa. Illin juoksusuunta on pääosin koillinen. Sen sivujokia ovat muun muassa Largue, Doller, Thur, Lauch, Fecht, Giessen, Andlau, Ehn ja Bruche.

Tärkeimmät Illin varrella sijaitsevat paikkakunnat ovat Altkirch, Mulhouse, Colmar, Sélestat ja Strasbourg. Strasbourgin seudulla joki jakaantuu useaksi haaraksi. Strasbourgin vanhakaupunki sijaitsee Illin saarella. Ill laskee Reiniin heti Strasbourgin pohjoispuolella, Offendorfin kunnan alueella.
Kola

**Kola** voi tarkoittaa seuraavia asioita:

* kolajuoma
* kolapähkinä
* lumikola, lumenluontiväline
* Kuolan niemimaan nimitys monilla kielillä
* Kuolan kaupungin venäjänkielinen nimitys
* Kuolajoen venäjänkielinen nimitys
* Kola, Venäjän M18-valtatien nimitys
* Kola, kunta Malissa
* Useissa maissa käytetty lempinimi Coca Colalle
* sukunimenä:
** Anja Kola (1929–2004), suomalainen näyttelijä, Miss Suomi 1946
** Jukka Kola (s. 1960), suomalainen maataloustieteilijä ja Helsingin yliopiston rehtori
** Kari Kola (s. 1978), suomalainen valotaiteilija

## Katso myös
* Cola
Tanskan–Preussin sota

**Tanskan-Preussin sota** (myös **Saksan-Tanskan sota** ja  **Schleswigin sota**) tarkoittaa kahta Tanskan ja Preussin välillä käytyä sotaa:

* ensimmäinen Saksan–Tanskan sota vuosina 1848–1850
* toinen Saksan–Tanskan sota vuonna 1864
Harlem Globetrotters

**Harlem Globetrotters** on näytösotteluita pelaava yhdysvaltalainen koripallojoukkue. Globetrotters yhdistää otteluissaan urheilun viihteeseen ja esittelee humoristisia ja taitoa vaativia temppuja.

## Historia
Harlem Globetrotters perustettiin Chicagossa vuonna 1926 mustien joukkueena nimellä Savoy Big Five. Joukkue vaihtoi seuraavana vuonna nimekseen New York Globetrotters, ja kolme vuotta sen jälkeen se otti New Yorkin afroamerikkalaisen Harlemin kaupunginosan mukaan nimekseen Harlem Globetrotters, ’Harlemin maailmankiertäjät’.

Aluksi Globetrotters pelasi kiertueillaan kilpailullisia otteluita, mutta vuoden 1939 tienoilla se alkoi lisätä komediaa otteluihinsa. 1950-luvulla joukkue keskittyi jo viihdekoripalloon.

Jotkut Globetrottersin entisistä pelaajista olivat koripallosarja NBA:n ensimmäisiä mustia pelaajia 1950-luvulla. Muun muassa Wilt Chamberlain aloitti peliuransa Globetrottersissa vuonna 1958. Aluksi Globetrotters oli paljon suositumpi kuin NBA, mutta kun sarja pystyi maksamaan pelaajilleen parempia palkkioita, moni Globetrottersin pelaaja siirtyi NBA:han.

Vuodesta 1953 alkaen Globetrottersin vastustajana sen näytösotteluissa on toiminut Washington Generals -niminen joukkue, entiseltä nimeltään Philadelphia Sphas. Se on hävinnyt käsikirjoituksen mukaisesti yli 16&nbsp;000 ottelua Globetrottersille, mutta tammikuussa 1971 se yllättäen voitti ottelunsa.

Urheilupromoottori Abe Saperstein omisti Globetrottersin vuoteen 1966 asti. Vuonna 1993 joukkueen osti sen entinen pelaaja Mannie Jackson. Globetrotters nimettiin vuonna 2002 Basketball Hall of Fameen.

## Lähteet

## Aiheesta muualla

* Harlem Globetrotters -sivusto